Up-509/04
Natisni
Opravilna št.:
Up-509/04
Datum odločitve:
14. 10. 2004
ECLI:
ECLI:SI:USRS:2004:Up.509.04
Akt:
Ustavna pritožba A. A. zoper sklep Višjega sodišča v Celju št.

Cp 710/2004 z dne 13. 5. 2004 v zvezi s sklepom Okrajnega sodišča v Celju št. P 880/2003 z dne 11. 2. 2004
Izrek:
Ustavna pritožba A. A. zoper sklep Višjega sodišča v Celju št.

Cp 710/2004 z dne 13. 5. 2004 v zvezi s sklepom Okrajnega sodišča v Celju št. P 880/2003 z dne 11. 2. 2004 se zavrže.
Evidenčni stavek:
Ker je Okrajno sodišče že pravnomočno razsodilo, da se pritožniku odpoveduje najemno razmerje in da mora pritožnik izprazniti sporno stanovanje, morebitna ugodna odločitev Ustavnega sodišča v tej ustavni pritožbi, s katero pritožnik izpodbija odločitvi v pravdi zaradi motenja posesti na tem stanovanju, za ustavnega pritožnika ne bi pomenila izboljšanja njegovega pravnega položaja. Ker pritožnik nima pravnega interesa, je Ustavno sodišče ustavno pritožbo zavrglo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.

1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
16. 7. 2004
Vrsta odločitve:
sklep
Vrsta rešitve:
zavrženje
Dokument:
US23962
Up-509/04-5
14. 10. 2004
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 28. septembra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sklep Višjega sodišča v Celju št.
Cp 710/2004 z dne 13. 5. 2004 v zvezi s sklepom Okrajnega sodišča v Celju št. P 880/2003 z dne 11. 2. 2004 se zavrže.
Obrazložitev
1. V postopku zaradi motenja posesti je bil zavrnjen pritožnikov zahtevek, naj sodišče ugotovi motenje posesti stanovanja, naloži vzpostavitev prejšnjega stanja ter prepove nadaljnje motenje, zavrnjen pa je bil tudi njegov predlog za izdajo začasne odredbe. Sodišči sta ugotovili, da je med tožbenima strankama že pravnomočno končana petitorna pravda, s katero je bila pritožniku naložena izselitev iz stanovanja, zato ne more več zahtevati posestnega varstva.
2. Pritožnik z ustavno pritožbo izpodbija sklepa sodišč prve in druge stopnje. Zatrjuje, da sta neobrazložena, zato naj bi mu bila z njima kršena pravica do enakega varstva pravic iz 22. člena Ustave.
3. Vsakdo, ki zahteva sodno varstvo svojih pravic in pravnih interesov, mora izkazati pravni interes. Kot verjetno mora izkazati, da bo ugoditev njegovi zahtevi pomenila zanj izboljšanje njegovega pravnega položaja. Pravni interes mora biti izkazan tudi za vložitev ustavne pritožbe. Ker je Okrajno sodišče v Celju s sodbo št. P 944/2001 z dne 13. 10. 2003 pravnomočno razsodilo, da se pritožniku odpoveduje najemno razmerje in da mora pritožnik izprazniti sporno stanovanje, morebitna ugodna odločitev Ustavnega sodišča o tej ustavni pritožbi, s katero pritožnik izpodbija odločitvi v pravdi zaradi motenja posesti na tem stanovanju, za ustavnega pritožnika ne bi pomenila izboljšanja njegovega pravnega položaja. Ker pritožnik nima pravnega interesa, je Ustavno sodišče ustavno pritožbo zavrglo.
4. Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena Zakona o Ustavnem sodišču ( v nadaljevanju ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger